華清宮詞
作者：田錫
朝代：宋

paragraphs: 繡嶺葱蘢浮瑞氣，雲樓靄闕明珠翠。
禁城緣嶺連九天，一片笙歌如鼎沸。
我恐紫麟丹鳳洲，移於近甸資宸遊。
東將太華爲城雉，北以渭川爲御溝。
又疑西王開月圃，白雲仙都紫雲府。
碧瑶新宮初搆成，借與明皇自爲主。
開元之末天寶初，天下太平方晏如。
萬幾多暇頻遊宴，青門道上馳鑾輿。
長樂岐頭霸陵岸，新豐市井驪山畔。
百里煙波錦繡明，寶馬香車若珠貫。
宮中湯泉瑟瑟文，潺湲長以蘭麝薰。
白玉蓮花蹙飛浪，珠堂繡殿溫如春。
貴妃承恩貌傾國，三千宮女朝霞飾。
謝家有女名阿蠻，歌舞織柔柳無力。
頻喚入宮恩寵厚，金粟臂鐶頒賜得。
秋來嶺上霜月明，光照組練金吾兵。
槐煙柳露咽宮漏，玉笛一轟巖壑驚。
春來嶺下春波綠，夜聽琵琶將理曲。
幽咽輕攏慢撚聲，鸞皇引雛啄珠玉。
嘗記乘輿避暑時，御衣輕似紅蕖絲。
翠輦將遊石渠寺，探得姚崇乘小駟。
往來綠樹影中行，清凉適稱逍遥意。
荔支顔色燕脂紅，生於南海煙瘴中。
南海地遥一萬里，使臣日貢華清宮。
六宮每從鸞輿到，遺珠落翠長安道。
百司既奉玉乘歸，湯宮橫鎖黄金扉。
門戈陛戟旨繡衣，朝鐘暮鼓含清輝。
參差天上朝元閣，往往紫煙飛皓鶴。
至今碧落星宿繁，猶似當時掛珠箔。